อุทยานแห่งชาติดอยอินทนนท์ เตรียมเปิดให้ท่องเที่ยว 10 พฤศจิกายนนี้
นายเกรียงไกร ไชยพิเศษ หัวหน้าอุทยานแห่งชาติดอยอินทนนท์ จังหวัดเชียงใหม่ เปิดเผยว่า ขณะนี้อุทยานแห่งชาติดอยอินทนนท์ ได้เตรียมความพร้อมในทุกด้าน ที่จะเปิดการท่องเที่ยวและการพักค้างแรมในพื้นที่อุทยานแห่งชาติดอยอินทนนท์ ตั้งแต่วันที่ 10 พฤศจิกายนนี้ ทั้งในส่วนของสถานที่ สิ่งอำนวยความสะดวก ตลอดจนเจ้าหน้าที่ที่จะคอยดูแลนักท่องเที่ยว รวมทั้งมาตรการควบคุมป้องกันโรคโควิด-19 ซึ่งทางอุทยานแห่งชาติดอยอินทนนท์ได้รับการรับรองมาตรฐาน SHA Plus และเจ้าหน้าที่ของอุทยานแห่งชาติดอยอินทนนท์ ได้รับการฉีดวัคซีนโควิด-19 ถึงร้อยละ 99 แล้ว ส่วนชุมชนโดยรอบ หน่วยงานที่เกี่ยวข้องกำลังเร่งดำเนินการฉีดวัคซีนโควิด-19 ให้ครบตามเกณฑ์ ร้อยละ 70 ก่อนที่จะถึงวันเปิดการท่องเที่ยวในวันที่ 10 พฤศจิกายน 2564นักท่องเที่ยวที่จะมาท่องเที่ยวต้องได้รับการฉีดวัคซีนโควิด-19 ครบ 2 เข็มหรือ 1 เข็ม ตามเกณฑ์ของคณะกรรมการโรคติดต่อจังหวัดเชียงใหม่ โดยหากยังไม่ได้รับการฉีดวัคซีนต้องมีเอกสารการตรวจเชื้อโควิด-19 ด้วยวิธี RT-PCR หรือ ผลการตรวจไม่พบเชื้อโควิด-19 ด้วยชุด ATK อย่างน้อย 30 นาที แต่ไม่เกิน 72 ชั่วโมง ซึ่งต้องนำหลักฐานแสดงพร้อมบัตรประจำตัวยืนยันกับเจ้าหน้าที่ ก่อนซื้อบัตรค่าบริการเข้าอุทยานแห่งชาติดอยอินทนนท์ พร้อมผ่านการคัดกรอง และระหว่างที่ท่องเที่ยวในพื้นที่อุทยานแห่งชาติดอยอินทนนท์ จะต้องปฏิบัติตามมาตรการของคณะกรรมการโรคติดต่อจังหวัดเชียงใหม่ และข้อปฏิบัติของอุทยานแห่งชาติดอยอินทนนท์อย่างเคร่งครัด เบื้องต้นอุทยานแห่งชาติดอยอินทนนท์ ได้มีการจำกัดจำนวนนักท่องเที่ยวที่จะเข้าเที่ยวชมจุดต่างๆ ในแต่ละช่วงเวลาไว้ไม่เกินจุดละ 50 คน ขณะที่ในแต่ละวันทางอุทยานแห่งชาติดอยอินทนนท์ กำหนดที่จะเปิดรับนักท่องเที่ยวไว้ไม่เกิน 2,000 คน โดยเน้นให้จองล่วงหน้าผ่านแอปพลิเคชัน Que-Q ในสัดส่วน ร้อยละ 70 และอีกร้อยละ 30 จะเป็นการเปิดให้นักท่องเที่ยว Walk In เพื่อประสิทธิภาพในการบริหารจัดการ และประเมินผล ซึ่งหลังจากนี้อาจจะมีการพิจารณาเพิ่มจำนวนนักท่องเที่ยว ที่จะเปิดรับในแต่ละวันตามความเหมาะสมต่อไป